als_Latn dik_Latn sag_Latn
Dy spektakle të mëdha, të dyja me të njëjtën temë, kërcim me Vip-a, do të përplasen gati në të njëjtin orar të hënën në mbrëmje.
"Dancing With The Stars" (DWTS) i cili që prej shkurtit të 2010-tës transmetohet në Vizion Plus, në edicionin e vitit të shkuar spostoi transmetimin ditën e hënë. Këtë sezon DWTS do të ndeshet me një konkurs të ri: "Dance With Me", prodhimi i TV Klan.
Ndërkohë sipas programacionit të Tv Klan, dita më e mundshme për "Dance With Me" është dita e parë e javës, ndërsa të dielën do të jetë një telenovelë e re turke, që siç thuhet do të mbërthejë shumë njerëz përpara ekranit siç bëri "Ezel" apo "Jetë e hidhur".
Të dyja spektaklet kanë në qendër Vip-at që kërcejnë, me ndryshimin që në DWTS të famshmit kërcejnë me balerinët profesionistë të trupës së TKOB dhe në "Dance With Me" të famshmit do të kërcejnë me të famshmit, nën kujdesin e balerinëve të trupës së Tv Klan.
Përplasja tjetër interesante është fakti që regjisorja e parë për dy sezonet e DWTS, Vera Grabocka është aktualisht regjisore skenike dhe televizive e "Dance With Me". Alketa Vejsiu, e cila është prezantuesja e spektaklit të ri gjithashtu ka qënë prezantuesja e parë e DWTS.
Nën produksionin e Holta Dulakut, "Dancing With The Stars" do të prezantohet sërish nga Amarda Toska së bashku me një hyrje të re, moderatorin Drini Zeqo.
Përsa i përket konkurrentëve, disa prej emrave janë bërë tashmë të ditur. Në DWTS 5 publik është bërë vetëm emri i ish-banorit të Big Brother, Valer Kolnikaj, ndërsa të tjerët mbahen sekret nga stafi. Ilir Shaqiri do të jetë sërish në juri, por nuk i dihet ende për kompozitorin Alfred Kaçinari dhe emra të tjerë që ishin pjesë e jurisë apo anti-jurisë së vjetshme.
Ndërsa në karriget e jurisë së "Dance With Me" deri tani dihet se do të ulen Valbona Selimllari dhe primobalerini i Teatrit të Vienës Eno Peçi. Në skenë do shohim të kërcejnë emra si: Marjana Kondi, Astrit Hafizi, Sabri Fejzullahu, Nora Istrefi, Rozana Radi, Devis Muka, Olta Boka, Xhensila Myrtezai, Zajmina Vasjari, Laert Vasili, Ilda Bejleri, Elgit Doda, si dhe Andresa Soares e të Dielës Shqiptare.
als_Latn als_Latn als_Latn als_Latn als_Latn als_Latn als_Latn als_Latn